Superstarul argentinian a fost menajat pentru duelul din deplasare cu Vancouver Whitecaps, mai ales că va urma o perioadă extrem de aglomerată în care va răspunde convocării la echipa națională pentru Copa America.
Fără marea sa vedetă Leo Messi, dar lipsită și de aportul altor două piese de bază, Luis Suarez și Sergio Busquets, Inter Miami s-a impus cu 2-1 pe terenul lui Vancouver și și-a menținut seria pozitivă în MLS.
Formația pregătită de Gerardo ”Tata” Martino a deschis scorul în minutul 38 prin finlandezul Robert Taylor, după o pasă primită de la Jordi Alba. Oaspeții și-au mărit avantajul prin ecuadorianul Leonardo Campana în minutul 54, assist-ul venind de la Taylor.
Vancouver a încercat revenirea pe finalul întâlnirii, dar nu a reușit decât golul de onoare prin scoțianul Ryan Gauld, care a transformat o lovitură de la 11 metri în minutul 72. Gazdele au avuta șansa egalării, dar haitianul Fafa Picault a lovit bara.
Cu această victorie muncită, Inter Miami a ajuns la 10 partide fără înfrângere în MLS și și-a păstrat poziția de lider în Conferința de Est, având un punct în plus față de Cincinnati, care are însă un meci mai puțin jucat.
La finalul partidei de la Vancouver, antrenorul celor de la Inter Miami, Gerardo ”Tata” Martino, a declarat că Leo Messi nu este accidentat, dar a preferat să-l odihnească la fel ca și pe Suarez și Busquets.
Tehnicianul argentinian a mărturisit că cei 3 fotbaliști au acumulat o anumită oboseală și a preferat să-i scutească de un un zbor de 12 ore dus-întors înaintea jocului de pe teren propriu cu Atlanta United, programat în noaptea de miercuri spre joi, de la ora 02:30.
Deși mai este aproape o lună până la startul Copa America, care va avea loc în perioada 20 iunie – 14 iulie, Messi este deja cu gândul la competiția în care echipa națională a Argentinei trebuie să-și apere trofeul.
În plus, căpitanul ”pumelor” are șansa de a stabili 2 noi recorduri la turneul final. El poate deveni fotbalistul cu cele mai multe apariții din istoria competiției, dar și golgheterul all-time din Copa America.